যুগান্তরের সাংবাদিক আবু জাফরের মুক্তির দাবি সিলেট সাংবাদিকদের
যুগান্তরের পাঁচ সাংবাদিকের বিরুদ্ধে ডিজিটাল নিরাপত্তা আইনে মামলা ও কেরানীগঞ্জ প্রতিনিধি আবু জাফরকে আটকের ঘটনায় নিন্দা ও ক্ষোভ জানিয়েছে সিলেটের ইলেকট্রনিক মিডিয়া জার্নালিস্ট অ্যাসোসিয়েশন ( ইমজা)।







ঢাকার নবাবগঞ্জের ওসি মোস্তফা কামালের অবৈধ সম্পদ অর্জন নিয়ে দৈনিক যুগান্তরের প্রকাশিত প্রতিবেদনের জেরে মঙ্গলবার সন্ধ্যায় নবাবগঞ্জ থানায় মামলাটি করেন উপজেলা স্বেচ্ছাসেবক লীগের সাংগঠনিক সম্পাদক মো. পলাশ মিয়া। 




মামলার পর যুগান্তরের কেরানীগঞ্জ প্রতিনিধি আবু জাফরকে গ্রেফতার করা হয়েছে। মঙ্গলবার তাকে গ্রেফতার করে দক্ষিণ কেরানীগঞ্জ থানা পুলিশ।
এক বিবৃতিতে সংগঠনটির সভাপতি বাপ্পা ঘোষ চৌধুরী বলেন, আইসিটি আইনের কালো ধারাগুলো বাতিলের দাবিতে দেশের গণমাধ্যম কর্মীরা দীর্ঘদিন ধরেই সোচ্চার।
তিনি বলেন, স্বাধীন গণমাধ্যমের কণ্ঠরোধ করতে এই আইনটি যে অপব্যবহার হতে পারে তা এই ঘটনায় প্রমাণিত হয়েছে।
অবিলম্বে দৈনিক যুগান্তরের নবাবগঞ্জ প্রতিনিধি আজহারুল হক, কেরাণীগঞ্জ প্রতিনিধি আবু জাফর, আশুলিয়া প্রতিনিধি মো. মেহেদী হাসান মিঠু, ধামরাই প্রতিনিধি শামীম খান ও গোপালগঞ্জ প্রতিনিধি এসএম হুমায়ুন কবীরের বিরুদ্ধে দায়ের করা মামলাটি প্রত্যাহার ও আটককৃত সাংবাদিক আবু জাফরকে অবিলম্বে মুক্তি দেয়ার দাবি জানান সিলেটের সাংবাদিকরা।
এর পাশাপাশি আর কোনো গণমাধ্যমকর্মী যাতে এ আইনের অপব্যবহারের শিকার না হন সে বিষয়ে সরকারের পদক্ষেপ নেয়ার দাবি করেন।

যুগান্তরের পাঁচ সাংবাদিকের বিরুদ্ধে ডিজিটাল নিরাপত্তা আইনে মামলা ও কেরানীগঞ্জ প্রতিনিধি আবু জাফরকে আটকের ঘটনায় নিন্দা ও ক্ষোভ জানিয়েছে সিলেটের ইলেকট্রনিক মিডিয়া জার্নালিস্ট অ্যাসোসিয়েশন ( ইমজা)।